Låskassegjenger

Låskassegjenger er den vanligste måten å feste pipen til låskassen på et skytevåpen. Innfestningsmetoden er spesielt utbredt på rifler og revolvere, men brukes også på en del pistoler og hagler. Gjengene på låskassen er som regel innvendige gjenger, mens gjengene på pipen som regel er utvendige gjenger. Denne metoden for å feste løp og låskasse har blitt svært mye brukt siden før 1900-tallet, og kan sees på som en tradisjonell metode.
Låskassegjenger er ikke den eneste metoden for å feste løp til låskasser (se Alternative metoder nedenfor). I tillegg har del skytevåpen bevegelig istedenfor fast pipe (f.eks. de fleste rekylopererte pistoler og Barrett M82-riflen).
Låskassegjenger må ikke forveksles med gjenger på løpsmunningen for å montere ekstrautstyr som for eksempel flammedemper, lyddemper eller munningsbrems (kompensator).

Montering

Montering av løp og låskasse må som regel gjøres av en kyndig person, som for eksempel en børsemaker. Det kreves ofte maskinering.
Under montering er det viktig at datumlinjen (eng. headspace) settes korrekt. Korrekt montering er viktig både for at våpenet skal være sikkert og presist. Dersom pipen, sluttstykket og låskassen ikke er korrekt tilpasset i forhold til hverandre kan det få alvorlige følger som overtrykk og i verste fall hylsehavari. Gjengede piper er ofte montert i låskassen med mye moment, og som regel kreves derfor verktøy som skrustikke og låskassenøkkel/fastnøkkel. Avhengig av våpentypen tilpasses gjerne også en rekylklakk som en del av prosessen.
Å rette opp gjengene mellom låskasse og pipe gjøres ofte som en del av såkalt «blueprinting» for å øke et våpens presisjon.

Standarder

Det fins mange typer system for å beskrive en gjenge (metrisk, Unified, Whitworth, etc.). Gjengen kan spesifiseres ved diameter, stigning (pitch), vinkel, lengde og toleranse. Bruk av låskassegjenger er imidlertid ikke godt standardisert blant våpenprodusenter, og varierer ofte mellom produsenter og ulike modeller.
For eksempel brukes forskjellige gjenger i ulike rifler bygd etter Remington 700 fotavtrykket. De fleste har gjengediameter på 26.99 mm (1 og 1/16 tomme), men det fins gjengestigninger på både 1.588 mm (16 TPI, Remington-standard), 1.411 mm (18 TPI) eller 1.270 mm (20 TPI, Savage-standard).

Alternative metoder

Det fins mange andre måter for å feste løp og låskasse til hverandre, for eksempel ved å presse pipen inn i låskassen (f.eks. Sauer 101) eller ved å bruke en løpsmutter (f.eks. AR-15).
Systemer for hurtig løpsskife er et alternativ som har økt i popularitet de siste årene, og finnes på rifler for eksempel Sig Sauer 200 STR, Sig Sauer 202, Roessler Titan og Blaser R8. Med disse løsningene kan man som regel bytte pipe bare med enkle håndverktøy (som en (innvendig) sekskantnøkkel) eller helt uten verktøy. Dette er en stor fordel for konkurranseskyttere som bruker opp piper med jevne mellomrom, eller for jegere som ønsker et modulært våpen slik at de kan skyte flere ulike kalibre i samme våpen. I disse designene låser ofte sluttstykket direkte i pipen, og produsenten garanterer at datumlinjen er satt korrekt fra fabrikk. Løpsmuffe er også en metode som kan brukes for å konvertere fra en konvensjonell innfestning til et løp som kan skrus inn og ut med håndkraft.